钦定古今图书集成/明伦汇编/氏族典/第261卷 > 王悦
## 钦定古今图书集成/明伦汇编/氏族典/第261卷 > 王悦

按《周书王悦传》：悦字众喜，京兆蓝田人也。魏永安中，
除石安令。太祖初定关陇，悦率募乡里从军，屡有战
功。大统元年，除平东将军，封蓝田县伯。六年，加通直
散骑常侍。十年，转左丞。久居管辖，颇获时誉。十三年，
侯景据河南来附，请兵为援，悦言于太祖曰：“‘侯景尚
能背德于高氏，岂肯尽节于朝廷’？太祖纳之，而景寻”
叛。十四年，加卫将军、右光禄大夫，寻拜京兆郡守，迁
大行台尚书。从达奚武征梁汉。军出，武令悦说其城
主杨贤。悦贻之书，贤遂降。及梁州平，太祖即以悦行
刺史事。魏废帝二年，征还本任。属改行台为中外府，
尚书员废，以仪同领兵还乡里。孝闵践祚，拜使持节、
骠骑大将军、开府仪同三司，进爵蓝田县侯。保定元
年，卒于位。子康嗣，官司邑下大夫。